กรุงศรีขึ้นดอกเบี้ยเงินฝาก 14 เดือน เป็น 1.25% แบ่งเบาลูกค้ารับมืองินเฟ้อโต
ธนาคารกรุงศรีอยุธยาและบริษัทในเครือ ตามติดเทรนด์ดอกเบี้ยขาขึ้น ปรับเพิ่มดอกเบี้ยเงินฝาก 14 เดือน เป็น 1.25%  ชูประเด็นแบ่งเบาลูกค้ารับมืองินเฟ้อเติบโต มีผลตั้งแต่วันที่ 6 ธันวาคม 2565
2 ธ.ค. 2565

นายเซอิจิโระ อาคิตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา จำกัด (มหาชน) เปิดเผยว่า เพื่อเป็นการตอบรับกับการปรับขึ้นอัตราดอกเบี้ยนโยบายของธนาคารแห่งประเทศไทยครั้งที่สามของปี 2565 นี้ กรุงศรีได้ปรับเพิ่มอัตราดอกเบี้ยเงินฝากประจำพิเศษ 14 เดือน อีก 0.25% จากอัตราดอกเบี้ยปัจจุบัน เป็น 1.25% ต่อปี
 
ด้วยมุ่งสนับสนุนการออมและเพิ่มผลตอบแทนให้กับลูกค้าท่ามกลางสถานการณ์เงินเฟ้อที่เพิ่มสูงขึ้น โดยการปรับอัตราดอกเบี้ยเงินฝากในครั้งนี้ยังสอดคล้องกับนโยบายภาครัฐที่ส่งเสริมเศรษฐกิจไทยให้เติบโตอย่างยั่งยืนและเต็มศักยภาพ
 
ทั้งนี้กรุงศรียังคงให้คำมั่นที่จะสนับสนุนและให้ความช่วยเหลือลูกค้าทุกกลุ่มอย่างต่อเนื่อง สำหรับการปรับอัตราดอกเบี้ยเงินกู้นั้น ธนาคารกำลังเฝ้าติดตามสถานการณ์ตลาดอย่างใกล้ชิด รวมทั้งพิจารณาอย่างละเอียดรอบคอบถึงผลกระทบที่อาจจะเกิดขึ้น โดยธนาคารจะรายงานความคืบหน้าให้ทราบต่อไป